  Майя Бывальцева Ижкарын Западной шайвылын крематорий пуктонлэсь концепцизэ умоен лыдъязы. 23-тӥ куартолэзе Карез лэсьтонъя кенешлэн пумиськонэз ортчиз. Инвесторез шедьтон понна кар администрацилы ӵектосэз азинтыны дэмламын, ивортэ «Удмуртия» агентстволэн корреспондентэз. Крематорий Ижкарысь Западной шайвыллэн люкетэз луоз но Машиностроитель посёлок сьӧрысь Новые Парники посёлок вӧзы интыяськоз. Ӵектослэн авторез Нина Степанюк верамъя, объектын люкиськон понна куинь висъетъёс, вузкаронни но гур интыяськозы. Одӥг этажъем юртлэн ужан ӵектосэз но экспертизалэн умоен йылпумъянэз вань ни. Интывыллэн быдӟалаез 1 гектар, лэсьтӥськонлэн — 1 сюрс 533 квадрат метр. 49 машиналы но 6 нимысьтыз транспортлы парковка чакламын. Азьланяз пенен урнаосты возьыны колумбарий кылдыны быгатоз. Матысез улон юрт дорозь 1 иськем. Крематорий шайвылъёсты пайдаё кутыны луонлык сётоз, лыдъяло кар тӧрлыкъёс. «Мон сямен, ваньмыз валамон. Милем югдурез возьматӥзы — Ижкар шайвылъёсын котыртэмын. Мукетыз ужпум, конфессиослэн вӧсьлыкъя юанъёссы вань, но со милям ужоскетъёсмы ӧвӧл. Ми интыян, санитар зона, сюресъёс пумысен вераськиськомы… Юанэз куара сётонэ поттӥсько — концепциез кутыны но администарцилы сое азьланьтыны, ми туннэ инвесторез шедьтыны кулэ», — вераз карлэн тӧроез Юрий Тюрин. Тодэ вайытом, Радужный но Новые Парники посёлокъёсын улӥсьёс объектэз пуктонлы пумит луэмзы сярысь веразы.  